อั้นไม่ไหว! สหพัฒน์ฯ วอนพาณิชย์ไฟเขียวขึ้น “มาม่า” 1 บ./ซอง
ประธานเครือสหพัฒน์ฯ เรียกร้องให้กระทรวงพาณิชย์อนุมัติให้ “มาม่า” ปรับขึ้นราคา หลังต้นทุนผลิตปรับเพิ่มสูงขึ้น จนแบกรับต้นทุนไม่ไหว และขาดทุนจากการช่วยรัฐตรึงราคา
ประธานเครือสหพัฒน์ฯ เรียกร้องให้กระทรวงพาณิชย์อนุมัติให้ “มาม่า” ปรับขึ้นราคา หลังต้นทุนผลิตปรับเพิ่มสูงขึ้น จนแบกรับต้นทุนไม่ไหว และขาดทุนจากการช่วยรัฐตรึงราคา
15 มิ.ย. 2565

นายบุญชัย โชควัฒนา ประธานกรรมการ และประธานกรรมการบริหาร บริษัท สหพัฒนพิบูล จำกัด (มหาชน) หรือ SPI ผู้ผลิตและจำหน่ายสินค้าอุปโภคบริโภคในเครือสหพัฒน์ เปิดเผยว่า จากวัตถุดิบและน้ำมันที่ปรับตัวสูงขึ้น ทำให้ต้นทุนการผลิตสินค้าของเครือสหพัฒน์โดยรวมสูงขึ้นเฉลี่ย 50-300% ขึ้นอยู่กับวัตถุดิบแต่ละชนิด
โดยเฉพาะแป้งสาลีที่เพิ่มขึ้นมากและส่งผลกระทบต่อต้นทุนบะหมี่กึ่งสำเร็จรูป (มาม่า) บริษัทจึงเรียกร้องให้กระทรวงพาณิชย์ปรับราคาอีก 1 บาทต่อซอง จากเดิมราคา 6 บาท เป็น 7 บาทต่อซอง เพราะเป็นสินค้าควบคุม แต่ยังไม่ได้รับการอนุมัติ รวมถึงผงซักฟอกด้วยที่ได้ยื่นขอปรับราคาไปเช่นกัน
นายบุญชัย ยังขอให้กระทรวงพาณิชย์เร่งพิจารณาอนุมัติขึ้นราคาใน 1-2 สัปดาห์นี้ เพราะต้นทุนการผลิตปรับขึ้นทุกวัน แต่ที่ผ่านมาแม้กระทรวงพาณิชย์จะมีการเชิญไปหารือหลายครั้ง พร้อมขอให้และตรึงราคาออกไปอีกนิดหนึ่ง ซึ่งบะหมี่กึ่งสำเร็จรูป ได้อั้นราคาไว้นานจนขาดทุน และไม่ใช่ SPI ที่ขอขึ้นราคา แต่ผู้ประกอบการบะหมี่กึ่งสำเร็จรูปทุกยี่ห้อที่ขอปรับขึ้นราคา ส่วนผงซักฟอกยังพอตรึงต่อไปได้ เพราะราคายังไม่ถึงเพดาน แต่ถ้าวัตถุดิบขึ้นอีกก็คงตรึงได้ไม่นาน ส่วนสินค้ารายการอื่นของเครือสหพัฒน์ฯ ที่ไม่ใช่สินค้าควบคุม หากต้นทุนขึ้นไปไม่มากก็พร้อมช่วยตรึงราคาไม่ให้กระทบผู้บริโภค
อย่างไรก็ตาม หากมาม่าได้อนุมัติปรับราคาขึ้นตามที่ยื่นขอ จาก 6 บาท เป็น 7 บาทต่อซอง จะเป็นการปรับราคาในรอบ 14 ปี นับจากปี 2551